
Intrauterin gyulladás gyakorisága újszülöttkori aszfixia és hipoxiás enkefalopátia hátterében

Bevezetés:
Az újszülöttkori aszfixia napjainkban is vezető oka a gyermekkorban szerzett maradandó idegrendszeri károsodásoknak. Hátterében elsősorban a fötális gázcsere zavarát okozó méhlepényi keringési rendellenességek állnak. Ugyanakkor a méhen belüli gyulladás szerepe a maradandó idegrendszeri károsodás kialakulásában egyre inkább az érdeklődés homlokterébe kerül.
Célunk annak megállapítása, hogy milyen gyakori az intrauterin gyulladás illetve a placenták egyéb hisztológiai eltérései az érett aszfixiás újszülöttek körében.
Módszer:
A SE I. Sz. Gyermekklinikán 2009. november – 2011. december között, 34 szülési aszfixia és hipoxiás enkefalopátia diagnózissal kezelt újszülött méhlepényét vizsgáltuk meg. A kontroll csoporthoz a SE II. Sz. Szülészeti Klinikáról 32 egészséges újszülött placentáját dolgoztuk fel. A méhlepényeket makroszkópos, CT-angiográfiás és konvencionális szövettani vizsgálatoknak vetettük alá. Az adatok kiértékeléséhez Chi-négyzet és Mann-Whitney’s U teszteket használtuk.
Eredmények:
A szövettani eredmények között az aszfixiás csoportban 21/34 esetben fordult elő chorioamnionitis (3 súlyos, 8 középsúlyos, 10 enyhe); Egyéb hisztológiai eltérések: 12/34 boholyérési zavar; 17/34 infarktus (5 friss, 12 régi); 8/34 thrombus; 8/34 endangiopathia obliterans; 7/34 foetalis thrombotikus vasculopathia (FTV); 2/34 ismeretlen eredetű villitis. Az esetleg klinikai jelentőséggel bíró súlyos- középsúlyos chorioamnionitis gyakorisága 32 % volt anyagunkban. Az egészséges csoportban chorioamnionitist 3/32, boholyérészavart 4/32, infarktust összesen 5/32 esetben, thrombust 8/32, endangiopathia obliteranst 4/32 méhlepényben találtunk, FTV-t nem találtunk ebben a csoportban
Konklúzió:
Az érett aszfixiás újszülöttek méhlepényében feltűnően gyakoriak a gyulladásos és egyéb hisztológai eltérések. Chorioamnionitist, FTV-t boholyérészavart, és régi infarktust szignifikánsan magasabb arányban találtunk a beteg csoportban. További célkitűzésünk annak vizsgálata, hogy a placentákban talált eltérések hogyan befolyásolják az enkefalopátia súlyosságát és a hosszútávú gyógyhajlamot.



